Barang-barang kang dadi kolèksiné ya iku fosil cumplung manungsa wiwitan ing donya, fosil-fosil rangka kéwan pra-sajarah, watu lintang kang abote 156 kg kang tiba tanggal 30 Maret 1884 ing Jatipelangon, Madiun. Koleksi unggulan kang kondhang ya iku fosil manungsa purba Homo Erectus, fosil gajah purba Stegodon trigonocephalus, lan replika fosil dinosaurus kang gedhé dhéwé lan paling ganas Tyrannosaurus Rex. Saliyané iku, ing kéné uga ana penyuluhan, pameran lan kegiyatan riset utawa panaliten. Kagiyatan panaliten mau ngambah sumber daya lenga lan gas bumi, mineral, batubara, gambut, bitumen padat, lan panas bumi.